མང་པོ་ཞིག་གིས་གནས་ཚུལ་འདི་གོ་བས་བློ་ཕམ་ཚད་མེད་བྱེད་བཞིན་པ་ལས་བོད་ཁམས་ཀྱི་སློབ་གྲྭ་སོ་སོ་ན་འཆི་ལམ་དུ་དེད་དང་འདེད་བཞིན་པའི་སློབ་མ་མང་པོ་ཞིག་གི་མདུན་ལམ་ལ་བསམ་བློ་རྩ་བ་ནས་གཏང་གི་མེད།དེ་ལ་བསམ་བློ་མི་གཏང་དོན་ཡང་ང་ཚོའི་སྤྱི་ཚོགས་ཁྲོད་ལས་བྱེད་དང་དགེ་རྒན་ཟེར་བ་དག་གི་གོ་ས་མཐོ་དྲག་པ་དང་།དེ་དག་གི་སྒེར་གཅོད་ཀྱི་བསམ་བློ་དང་ལག་ལེན་ལ་ཁྲིམས་ལུགས་བཞིན་ལག་བསྟར་བྱེད་པའི་ལུགས་སྲོལ་གང་ཡང་མེད་སྟབས།སྤྱང་ཀི་སྨྱོན་པའི་རྗེས་སུ་ལུ་གུ་གཟའ་རོ་ཞེས་པའི་སློབ་གསོ་སྐྱོང་ལུགས་འདི་ནི་འཛམ་གླིང་རིལ་མོའི་སྟེང་གི་མི་རིགས་གཞན་གང་ལ་ཡང་མེད་པའི་བོད་པའི་སློབ་གསོའི་ལྐུགས་གཤིས་ཤིག་ཏུ་གྲུབ་ཡོད།གནས་བབ་འདིས་འཆི་ལམ་དུ་བརྫང་བཞིན་པའི་སློབ་མའི་གྲངས་ཀ་ནི་འདས་པོ་ཐའོ་ཁྲིན་ཕང་གི་གྲངས་ཀ་ལས་ལྡབ་འགྱུར་གྱིས་མང་།འདས་པོ་ཐའོ་ཁྲིན་ཕང་གི་སྡུག་བསྔལ་ལས་ཡུན་རིང་།གང་ལ་ཞེ་ན།བོད་ཁུལ་གྱི་སློབ་གྲྭ་ཆུང་འབྲིང་གི་དགེ་རྒན་དང་མགོ་ཁྲིད་ཚོས་བསམ་ན་མ་སྨིན་པའི་སློབ་མ་གང་ཞིག་གིས་སློབ་གྲྭའི་སྒྲིག་ལམ་དང་འགལ་བའམ་དགེ་རྒན་གྱི་བསམ་ཚུལ་གྱི་ཁ་གཏད་ནས་ལངས་པ།བརྐུ་བྱས་པའམ་རྒྱག་རེས་བྱས་པ།དགའ་རོགས་བསྒྲིག་པ་སོགས་སྤྱིར་བཏང་གི་མིའི་རིགས་ལ་རང་ཆས་སུ་མངའ་བའི་སྐྱོན་ཆ་གང་ཞིག་མངོན་འགྱུར་བྱུང་སྐབས།དགེ་རྒན་དག་གིས་ནི་རང་ཉིད་ཚད་ལྡན་དང་ཡང་དགརང་ཉིད་ལ་སྐྱོན་སྣ་གཅིག་ཀྱང་མི་མངའ་བའི་སྐྱེས་བུ་ཁྱད་པར་བ་ཞིག་ཏུ་རློམས་ཤིང་།རང་གི་མི་ཚེའི་རྒྱུད་རིམ་ནང་སྐྱོན་དེ་དག་ལས་གཅིག་ཀྱང་བྱས་མ་མྱོང་བ་ལྟ་བུའི་འཐོམས་སྦྲིད་ཀྱི་བསམ་བློ་དེའི་མཐའ་འབྲས་ནི་སློབ་མ་གང་ཞིག་གིས་སྒྲིག་འགལ་བྱས་སྐབས་སློབ་གྲྭ་ནས་གཏན་འབུད་བྱེད་པ་དེ་རེད་ལ།སློབ་མ་ཞིག་སློབ་གྲྭ་ནས་གཏན་འབུད་བྱེད་པ་ནི་ཆེས་ཡང་དག་གི་སློབ་གསོ་ཞིག་ཏུ་བསམ་ནས་ཡོད།